บอร์ด GPSC เคาะเพิ่มทุน 1.32 พันล้านหุ้น ขาย RO หุ้นละ 56 บ. ลุ้นผถห.ไฟเขียว 28 ส.ค.นี้
บอร์ด GPSC เคาะเพิ่มทุน 1.32 พันล้านหุ้น ขาย RO ในอัตราส่วน 1 หุ้นสามัญเดิม ต่อ 0.8819 หุ้นสามัญเพิ่มทุน ราคาหุ้นละ 56 บ. ลุ้นประชุมวิสามัญผู้ถือหุ้นไฟเขียว 28 ส.ค.นี้
บอร์ด GPSC เคาะเพิ่มทุน 1.32 พันล้านหุ้น ขาย RO ในอัตรา 1 หุ้นสามัญเดิม ต่อ 0.8819 หุ้นสามัญเพิ่มทุน ราคาหุ้นละ 56 บ. ลุ้นผู้ถือหุ้นไฟเขียว 28 ส.ค.นี้
27 ก.ค. 2562

บริษัท โกลบอล เพาเวอร์ ซินเนอร์ยี่ จากัด (มหาชน) หรือ GPSC แจ้งผ่านตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการบริษัทฯ ในวันที่ 26 กรกฎาคม 2562 มีอนุมัติเห็นชอบให้นำเสนอต่อที่ประชุมใหญ่วิสามัญผู้ถือหุ้น ครั้งที่ 1/2562 เพื่อพิจารณาอนุมัติการดำเนินการต่างๆ ตามแผนการจัดหาแหล่งเงินทุนของบริษัทฯ ดังนี้
โดย 1. พิจารณาอนุมัติการเพิ่มทุนจดทะเบียนของบริษัทฯ จากทุนจดทะเบียนเดิมจำนวน 14,983,008,000 บาท เป็นทุนจดทะเบียนใหม่จำนวน 28,197,293,710 บาท โดยออกหุ้นสามัญเพิ่มทุนจำนวนไม่เกิน 1,321,428,571 หุ้น มูลค่าที่ตราไว้หุ้นละ 10 บาท รวมทั้งสิ้น 13,214,285,710 บาท เพื่อรองรับการจัดสรรหุ้นสามัญเพิ่มทุนให้แก่ผู้ถือหุ้นเดิมตามสัดส่วนจำนวนหุ้นที่ผู้ถือหุ้นแต่ละรายถืออยู่ (Rights Offering) โดยผู้ถือหุ้นสามารถจองซื้อหุ้นสามัญเพิ่มทุนเกินกว่าสิทธิได้
รวมทั้ง 2. พิจารณาอนุมัติการจัดสรรหุ้นสามัญเพิ่มทุนจำนวนไม่เกิน 1,321,428,571 หุ้น มูลค่าที่ตราไว้หุ้นละ 10 บาท เพื่อเสนอขายให้แก่ผู้ถือหุ้นเดิมของบริษัทฯ ตามสัดส่วนจำนวนหุ้นที่แต่ละรายถืออยู่ (Rights Offering) โดยผู้ถือหุ้นสามารถจองซื้อหุ้นสามัญเพิ่มทุนเกินกว่าสิทธิได้ในอัตราส่วนการจัดสรรหุ้น 1 หุ้นสามัญเดิม ต่อ 0.8819 หุ้นสามัญเพิ่มทุน โดยมีราคาเสนอขายหุ้นละ 56 บาท โดยเศษของหุ้นให้ปัดทิ้ง
ทั้งนี้ในการกำหนดราคาเสนอขายหุ้นสามัญเพิ่มทุนให้แก่ผู้ถือหุ้นเดิมของบริษัทฯ ตามสัดส่วนจำนวนหุ้นที่แต่ละรายถืออยู่ (Rights Offering) ข้างต้น บริษัทฯ ได้พิจารณากาหนดตามราคาตลาดของหุ้น โดยกำหนดส่วนลดประมาณร้อยละ 20 ของราคาถัวเฉลี่ยถ่วงน้ำหนักของหุ้นของบริษัทฯ ในตลาดหลักทรัพย์ฯย้อนหลัง 30 วันทำการติดต่อกัน ก่อนวันที่คณะกรรมการบริษัทฯ มีมติให้เสนอวาระเรื่องการเพิ่มทุนจดทะเบียนต่อที่ประชุมใหญ่วิสามัญผู้ถือหุ้นเพื่อพิจารณา ในวันที่ 26 กรกฎาคม 2562 (กล่าวคือ ระหว่างวันที่ 13 มิถุนายน – 25 กรกฎาคม 2562) ซึ่งเท่ากับ 70 บาท (ข้อมูลจาก SETSMART ของตลาดหลักทรัพย์แห่งประเทศไทย)
โดยผู้ถือหุ้นเดิมแต่ละรายอาจจองซื้อหุ้นสามัญเพิ่มทุนเกินกว่าสิทธิของตนตามอัตราที่กำหนดไว้ข้างต้นได้ (Oversubscription) แต่จะได้รับการจัดสรรหุ้นที่จองซื้อเกินกว่าสิทธิก็ต่อเมื่อมีหุ้นเหลือหลังจากการจัดสรรให้แก่ผู้ถือหุ้นเดิมของบริษัทฯ ที่ได้จองซื้อตามสิทธิครบถ้วนทั้งหมดแล้วเท่านั้น
นอกจากนี้ที่ประชุมคณะกรรมการบริษัทฯ อนุมัติกำหนดวันกำหนดรายชื่อผู้ถือหุ้นที่มีสิทธิได้รับการจัดสรรหุ้นสามัญเพิ่มทุนตามสัดส่วนการถือหุ้น (Record Date) ในวันที่ 4 กันยายน 2562 และวันจองซื้อหุ้นสามัญเพิ่มทุนของบริษัทฯ ในช่วงวันที่ 30 กันยายน และวันที่ 1 – 4 ตุลาคม 2562 (รวม 5 วันทำการ)
ทั้งนี้ในกรณีที่หุ้นสามัญเพิ่มทุนทั้งหมดที่บริษัทฯ ออกและเสนอขายแก่ผู้ถือหุ้นเดิมตามสัดส่วนการถือหุ้นที่แต่ละรายถืออยู่ (Rights Offering) ในครั้งนี้มีผู้จองซื้อเต็มจำนวน บริษัทฯ จะสามารถระดมทุนได้เป็นจำนวนประมาณ 74,000 ล้านบาท
โดยบริษัทฯ จะนำเงินที่ได้รับจากการเพิ่มทุนในครั้งนี้ส่วนหนึ่งไปชำระคืนหนี้เงินกู้ระยะสั้น (Bridge Financing) จากสถาบันการเงินและผู้ถือหุ้นรายใหญ่ ซึ่งได้แก่บริษัท ปตท. จำกัด (มหาชน) และ บริษัท พีทีที โกลบอล เคมิคอล จำกัด (มหาชน) ที่บริษัทฯ ใช้ในการเข้าซื้อกิจการของบริษัท โกลว์ พลังงาน จำกัด (มหาชน) และเพื่อเป็นการรักษาระดับอัตราส่วนทางการเงินให้เทียบเคียงได้กับบริษัทในกลุ่มอุตสาหกรรมเดียวกัน โดยมีโครงสร้างทางการเงินที่เหมาะสม และรองรับการลงทุนในโครงการปัจจุบันและโครงการในอนาคตทั้งนี้แผนการใช้เงินเพิ่มทุนของบริษัทฯ ข้างต้น เป็นไปตามแผนธุรกิจในปัจจุบัน ในการจัดสรรเงินที่ได้จากการเสนอขายหุ้นเพิ่มทุนในครั้งนี้
อย่างไรก็ตาม จำนวนหุ้นที่มีการจองซื้อและชำระเงินจริงอาจมีจำนวนน้อยกว่าจำนวนหุ้นที่บริษัทฯ ประสงค์จะเสนอขาย (กล่าวคือจำนวน 1,321,428,571 หุ้น) ซึ่งอาจทำให้บริษัทฯ ได้รับเงินน้อยกว่า 74,000 ล้านบาท ในกรณีดังกล่าว แผนการใช้เงินเพิ่มทุนของบริษัทฯอาจแตกต่างไปจากแผนการใช้เงินที่ระบุไว้ในข้างต้น
อีกทั้งการกำหนดสิทธิในการจองซื้อหุ้นและได้รับการจัดสรรหุ้นเพิ่มทุนยังมีความไม่แน่นอนจนกว่าจะได้รับอนุมัติจากที่ประชุมใหญ่วิสามัญผู้ถือหุ้นในวันที่ 28 สิงหาคม 2562